Source: http://docplayer.fi/1351326-Toimittaneet-erja-horttanainen-raija-salo-kansikuva-futureimagebank.html
Timestamp: 2018-05-27 18:15:31+00:00
Document Index: 12551922

Matched Legal Cases: ['kko ', 'kko ', 'kko ', 'kko ', 'kko ', 'kko ']

TOIMITTANEET Erja Horttanainen Raija Salo. KANSIKUVA Futureimagebank - PDF
TOIMITTANEET Erja Horttanainen Raija Salo. KANSIKUVA Futureimagebank
Download "TOIMITTANEET Erja Horttanainen Raija Salo. KANSIKUVA Futureimagebank"
1 Toimittaneet Erja Horttanainen ja Raija Salo Kunnat ja globalisaatio Helsinki 2007 ISBN (pdf) ISBN (painettu)
2 TOIMITTANEET Erja Horttanainen Raija Salo KANSIKUVA Futureimagebank 1. painos ISBN (painettu) ISBN (pdf) Suomen Kuntaliitto Painopaikka: Kuntatalon paino, Helsinki Helsinki 2007 Suomen Kuntaliitto Toinen linja 14 PL Helsinki Puh. (09) 7711 Faksi (09)
3 Esipuhe Ei ole mitään maailmanlaajuista ilman, että sillä olisi juuret jossakin paikassa, ei mitään paikallista ilman, että sillä olisi kosketuspintoja lukemattomiin muihin paikkoihin. Kaarin Taipale On ilmeistä, että globalisaatio muuttaa kuntien toimintaympäristöä. Muutoksen suuntaa ja nopeutta on vaikea arvioida. Vastausten antaminen tulee vielä hankalammaksi, kun pitäisi päätellä, voivatko kunnat vaikuttaa globalisaatiokehitykseen vai onko niiden osana muutokseen sopeutuminen. Suomen Kuntaliitto on teettänyt selvityksen Kunnat ja globalisaatio, jossa tarkastellaan globalisaatiota kuntien ja maakuntien kannalta. Selvitys koostuu asiantuntija-artikkeleista. Globalisaation vaikutuksia käsitellään eri näkökulmista. Selvityksessä pohditaan Suomen alueellista kehitystä, kuntarakennetta ja kestävän kehityksen paikallisia ulottuvuuksia ja tarkastellaan globalisaation vaikutuksia julkistalouteen ja kuntien hyvinvointipalveluihin. Kuntien on syytä valmistautua myös siihen, että maahanmuuttoon ja monikulttuurisuuteen liittyvät tehtävät lisääntyvät. Globalisaation vaikutuksia arvioidaan myös kahden kuntaesimerkin avulla. Tämän selvityksen tarkoituksena on auttaa kuntia valmistautumaan globalisaation aiheuttamiin muutoksiin. Toivomme, että selvityksen sisältämä tausta-aineisto on hyödyksi myös muiden yhteiskuntamme toimijoiden tarkastellessa globalisaation vaikutuksia. Kiitämme artikkeleiden kirjoittajia ansiokkaasta työstä. Helsingissä tammikuussa 2007 Risto Parjanne toimitusjohtaja Kari-Pekka Mäki-Lohiluoma varatoimitusjohtaja 3
5 Sisältö Esipuhe 3 Mitä globalisaatio on 7 Pääjohtaja Raimo Väyrynen, Suomen Akatemia Aluekehityksen strategiat ja aluerakenteen muutoksen reunaehdot 18 Jean Monnet professori Heikki Eskelinen, Joensuun yliopisto Glokalisaatio globalisaation ja kestävän kehityksen paikalliset ulottuvuudet 26 Arkkitehti Kaarin Taipale, CKIR-instituutti, Helsingin kauppakorkeakoulu Globalisaatio ja paikallinen julkistalous 44 Professori Hannu Laurila, Tampereen yliopisto Työmarkkinoiden kansainvälistyminen ja johtamisen kompetenssit 53 Erikoistutkija Mika Raunio, Tampereen yliopisto Sosiaalisesti kestävä globalisaatio ja työvoiman käyttö 72 Professori Pertti Koistinen, Tampereen yliopisto Globalisaatio ravistelee kuntarakenteita ja muovaa alueita metropoleiksi 86 Toimittaja Hannu Taavitsainen, Kuntalehti Terveyspalveluiden murros globalisaatio ja hyvinvointipalveluiden markkinat 102 Dosentti Eeva Ollila, STAKES Sosiaalipalveluiden tuottamisen mallit kilpailutaloudessa _ 112 Tulosaluejohtaja Riitta Haverinen, STAKES ja toiminnanjohtaja Riitta Särkelä, Sosiaali- ja terveysturvan keskusliitto ry 5
6 Peruskoulutus globalisaation puristuksessa 126 Dosentti Vappu Sunnari, Oulun yliopisto Varkaus: menestystä ja vaikeuksia globalisaation vaikutusten hallinnassa 137 Professori Raimo Lovio, Helsingin kauppakorkeakoulu Maaningan kunnan ratkaisut globaalissa toimintaympäristössä 145 Kunnanjohtaja Esko Juntunen Johtopäätöksiä 152 Kehityspäällikkö Torsti Kirvelä, Suomen Kuntaliitto Liite. Globalisaatio ja kunta-alan työmarkkinakysymykset 161 6
7 Raimo Väyrynen Mitä globalisaatio on Kun kaksi moniulotteista ja vaikeasti määriteltävää käsitettä liitetään toisiinsa, niin lopputulos on väistämättä monimutkainen. Sekä globalisaatio että aluekehitys ovat luonnostaan tällaisia vaikeita käsitteitä. Tämän kirjan artikkelit osoittavat hyvin sen, kuinka samoillakin yleiskäsitteillä voidaan päätyä hyvin erilaiseen analyysiin. Osaksi tämä ero johtuu asia-alueen erityisluonteesta: globalisaation vaikutukset kuntatalouden kestävyyteen ja työpaikkojen jakautumiseen ovat varmaankin erilaisia kuin monikulttuurisuuteen tai nuorison hyvinvointiin. Pyrin tässä avauksessa yhtäältä käsitteellistämään globalisaation eri ulottuvuuksia ja toisaalta pohtimaan hieman aluekehityksen käsitettä. Luonnollisena seurauksena tästä on se, että nämä kaksi ilmiötä on pyrittävä näkemään toistensa yhteydessä. Tavallisesti ajatellaan, ja luultavasti perustellusti, että keskeinen vaikutussuunta kulkee globalisaatiosta aluekehitykseen. Kansainvälinen kapitalismi erottelee ja jakaa alueita niiden kilpailukyvyn ja resurssiperustan pohjalta palkiten hyviä ja rangaisten vähemmän hyviä. Talouden globalisaatio ei ole kuitenkaan kohtalon sormi, joka osoittaa vääjäämättä johonkin nimenomaiseen lopputulokseen. Viime aikoina ovat yleistyneet analyysit, jotka ennakoivat globalisaation romahtamista ja paluuta eräänlaiseen keskiajan fragmentaariseen ja epävakaaseen politiikkaan. Nämä näkijät katsovat globalisaation ideaalin maailmanlaajuisten markkinoiden, jaetun kansallisen suvereenisuuden ja rauhan romahtaneen ja tilalle tulleen kaaoksen ja väkivallan (Saul 2005). Tässä analyysissä on kyllä perää, mutta sen synkät johtopäätökset ovat osaksi seurausta siitä, että globalisaation ideaalityyppi kuvaillaan niin kunnianhimoisesti, että sitä lähelle on käytännössä lähes mahdotonta päästä. Globalisaatio ei ole siis ihannemaailma sen enempää kuin kohtalokaan. Avoimessa ja kilpailevassa maailmantaloudessa on kriisejä mutta myös mahdollista tehdä valintoja, parempia tai huonompia. Myös kaupungeilla on voimaa ja mahdollisuuksia tehdä valintoja: niiden ei tarvitse olla lehtiä tuulessa. Käytössä voivat olla sekä markkinapohjainen että sosiaalisesti suuntautunut strategia, joiden välinen valinta riippuu vallitsevasta tilanteesta (Savitch & Kantor 2002: ). Tästä syystä aluekehitykseen ja aluepolitiikkaan liittyvät ratkaisut, varsinkin taloudellisilla keskus alueilla, vaikuttavat myös globalisaation suuntaan. Vaikka globalisaatio onkin vaikuttavampi voima, niin sen suhde aluekehitykseen on kaksisuuntainen virta. Alueilla on siis merkitystä. 7
8 Erityistä merkitystä on kaupunkialueilla, joista on tullut uuden kansainvälisen järjestyksen keskeisiä yksiköitä. Kaupunkialueita ei ole mahdollista nähdä enää kansallisvaltioiden hallinnollisina tai taloudellisina osina, vaan ne ovat hankkineet oman vaikutuspiirinsä ja identiteettinsä. Neil Brenner on kuvannut hyvin tätä kehitystä pois keynesiläisestä tilapolitiikasta (spatial Keynesiasm) kohti uutta järjestystä. Siinä kaupunkialueille on annettu aktiivisesti uusia tehtäviä muun muassa yritystoiminnan edistämisessä kaupunkien taantumakehityksen voittamiseksi. Tämä on merkinnyt siirtymää perinteisestä teollisesta tuotannosta uuden teknologian soveltamiseen ja palveluyrittämisen korostamiseen (Brenner 2004). Globalisaation ulottuvuuksia Kaupungeista ja erityisesti suurkaupungeista on tullut maailmantalouden keskuksia. Monta kertaa globalisaatiota onkin perustellumpaa tarkastella kaupunkikeskusten kuin kansantalouksien tai kansallisvaltioiden näkökulmasta. Esimerkiksi kansainvälinen finanssijärjestelmä keskittyy muutamaan suurkaupunkiin maailmassa ja sama koskee myös monia tutkimus- ja kehitystoiminnan aloja. Kaupunkitutkimukseen on syntynyt suurkaupunkien (tai globaalikaupunkien tai maailmankaupunkien) analyysin ympärille oma haaransa, jossa tarkastellaan metropolien kehitystä ja vaikutusta, niille tyypillisten ongelmien ratkaisuyrityksiä sekä suhteita valtioon. Yksi mielenkiintoinen piirre tässä tutkimushaarassa on se, että perinteisten pohjoisten metropolien rinnalle on nousemassa lukumääräisesti, ja jälleen sekä hyvässä että pahassa, vielä suurempi joukko etelän metropoleja, kuten São Paulo, Shanghai ja Lagos (Knox & Taylor 1995: Sassen 2001). Maailmantalouden keskittymisestä metropoleihin saa havainto-opetusta monikansallisten yritysten pääkonttoreiden maantieteellisestä jakautumisesta. Maailman 500 suurimman yrityksen pääkonttoreita sijaitsee peräti 229 kaupungissa, mutta niistä Yhdysvalloissa 170 yritystä sijaitsee peräti 109 kaupungissa eli se on sisäisesti kaikkein desentralisoiduin talousmahti. Päinvastaisen esimerkin tarjoaa Japani, missä Tokiossa sijaitsee peräti 52 suuryrityksen päämajat. Seuraavina tulevat Pariisi (27 yritystä), Lontoo (23 yritystä) ja vasta sen jälkeen New York (24 yritystä), minkä jälkeen on seuraavana Beijing (15 yritystä). Mittasuhteiden erosta saamme käsityksen toteamalla, että Tokiossa päämajaansa pitävien suuryritysten kokonaisliikevaihto oli 1,66 biljoonaa dollaria, kun taas Helsingin seudulla vastaava luku 5,89 miljardia dollaria eli vajaat 4 prosenttia Tokion luvusta (Lustgarten 2006). Varakkuus keskittyy suurkaupunkeihin, mutta samalla niissä vahvistuu dualismi, joka johtuu siirtolaisuudesta ja siihen liittyvästä monikulttuurisuudesta. Rikkaus ja köyhyys liittyvät toisiinsa: suuryritykset ja varakkaat yksilöt haluavat monia palveluita, joita halpa siirtolaistyövoima tuottaa. Tämä polarisaatio puolestaan eriyttää kaupunkitilaa sosiaalisesti ja vaikuttaa kaupunkiregiimin luonteeseen ja erityisesti siihen, kuinka paikallista valtaa käytetään maailmanlaajuisten voimasuhteiden heijastumana. Suurkaupunkien politiikka ja hallinto poikkeavat merkittävästi pienemmistä paikkakunnista (Sellers 2002). 8
9 Suomessa alueellinen politiikka on ollut ensisijaisesti maaseutupolitiikkaa, jolla pyrittiin kehittämään teollistamisen avulla vähemmän kehittyneitä alueita, pitämään puolustuspoliittisista syistä koko maa asuttuna ja takaamaan elintarvikehuolto. Elinkeinorakenteen kansainvälisesti katsoen nopea muutos maataloudesta teollisuuden kautta palveluelinkeinoihin merkitsi väistämättä kaupungistumista ja siten aluerakenteen muutosta. Kotimaisen aluepolitiikan perinteet ja kaupungistumisen väistämättömyys löysivät toisensa kasvukeskusajattelussa. Siinä myönnettiin se tosiseikka, että alueellinen kehitys ei voi edetä tasaisesti koko maassa, vaan jokainen alue tarvitsee oman moottorinsa. Kasvukeskuksessa ja sen ympäristössä täytyy olla riittävä väestöpohja, sopiva ikärakenne, monipuolinen elinkeinorakenne sekä tarvittava innovaatioperusta. Kasvukeskuspolitiikasta on vain lyhyt askel kaupunkipolitiikkaan, johon Suomessakin on siirrytty. Sisäasiainministeriö on asettanut vuosiksi suurten kaupunkien neuvottelukunnan, joka laatii puolestaan suurten kaupunkiseutujen politiikkakokonaisuutta. Tällä kokonaisuudella pyritään vastaamaan avoimien maailmanmarkkinoiden luomiin haasteisiin, sillä se tähtää sosiaalisen eheydyn ja elinympäristön parantamisen lisäksi nimenomaan suurten kaupunkiseutujen kilpailukyvyn vahvistamiseen. Vastaavana politiikkainstrumenttina voidaan pitää sisäasiainministeriön hallinnoimaa osaamiskeskusohjelmaa, erityisesti sen meneillään olevaa toista vaihetta, missä pyritään valituilla alueilla organisoimaan ytimen ympärille kansallisia osaamisverkkoja. Vastatessaan globalisaation paineisiin ja hyödyntäessään sen avaamia uusia mahdollisuuksia julkisen vallan politiikassa on mukana alueellinen ulottuvuus, joka heijastuu esimerkiksi innovaatio- ja liikennepolitiikassa. Yleisemmin tarkasteltuna talouden globalisaatio merkitsee voimavarojen keskittymistä, kovenevaa kilpailua ja talouden segmentoitumista. Sillä on toki monia muitakin ulottuvuuksia, kuten muuttuva toimijarakenne, erityisesti ei-valtiollisten toimijoiden kasvava merkitys. Tässä en viittaa vain kaupunkeihin, vaan myös monikansallisiin liikeyrityksiin, kansalaisjärjestöihin ja jopa terroristijärjestöihin. Ne ovat kaikki rajoja ylittäviä toimijoita, joiden tavoitteet ja toimintatavat eivät mukaudu perinteiseen hierarkkiseen alueelliseen logiikkaan. Globalisaatio johtaa muodollisten hierarkioiden purkautumiseen mutta samalla markkinoilla vaihdettavien voimavarojen tuotteistamiseen, monetarisointiin ja keskittymiseen. Globalisaatio merkitsee edelleen poliittisten ja hallinnollisten rajojen madaltumista sekä sitä kautta alueellisten yhteisöjen avautumista uudenlaiselle taloudelliselle kilpailulle. Ranskalainen puhe taloudellisesta patriotismista saattaa lämmittää mieltä, mutta politiikkana sen jäljet ovat lyhyet. Paikallisen tason avautuminen kansainväliselle kilpailulle merkitsee sitä, että alueet sopeutuvat kansainväliseen talouteen niiden resurssien suhteessa: mitä vahvempi ja monipuolisempi kasvukeskus on, sen paremmat mahdollisuudet sillä on hankkia lisäarvoa kansainvälisiltä markkinoilta. Tämä tosiasia johtaa usein alueilla joko itseään vahvistavaan tai itseään tuhoavaan kierteeseen: talouden epätasainen kehitys on yksi yhteiskuntatieteiden harvoja luonnonlakeja. Tämän perusajatuksen muotoili jo 1950-luvulla Gunnar Myrdal teoksessaan Rika och fattiga länder, joka itse asiassa vaikutti jo varhain suomalaisen 9
10 aluepolitiikan muotoiluun. Rajojen madaltumisesta ja liikennekustannusten laskusta johtuva transaktiokustannusten väheneminen helpottaa puolestaan verkottumista, joka saa vielä uutta voimaa kommunikaation digitalisoitumisesta. Erityisen voimakkaita ovat suurkaupunkien väliset kommunikaatioverkot, finanssisuhteet ja matkailijavirrat. Suurkaupungit toimivat taloudellisina magneetteina, jopa komentokeskuksina, joiden varaan valtioiden rajat ylittävät ja ohittavat suhteet rakentuvat. Lentoliikenne on esimerkki kommunikaatioverkosta, joka on keskittynyt voimakkaasti muutaman tusinan superlentokentän ympärille (Sassen 2002). Voimavarojen keskittyminen muutamaan harvaan keskukseen on erityisen voimakasta uudessa informaatiotaloudessa. Maatalous on perusluonteeltaan ollut desentralisoitua ja alueellinen keskittyminen alkoi vasta teollistumisen myötä. Ruukin sijainnin ratkaisi ensisijaisesti raaka-aineiden ja energian sekä toissijaisesti työvoiman saatavuus. Maatalouteen ja teollisuuteen perustuneet yhteiskunnat olivat paikkaan sidottuja, vaikkakin eri tavalla. Tämä erilaisuus sai aikaan sen, että teollistuminen, päinvastoin kuin maatalous, johti muuttoliikkeen käynnistymiseen. Myös informaatiotaloudessa on havaittavissa voimakasta keskittymistä, mutta se tapahtuu uusilla perusteilla: yhteisön täytyy omata taitavaa ja tietävää työvoimaa, mutta myös verkottua sekä paikallisesti että maailmanmarkkinoiden tasolla. Toisin sanoen alueellisesta keskittymisestä ei ole aikaisempaa vastaavaa hyötyä, ellei siihen liity globalisaation avaamien uusien tilojen hyödyntäminen ja tässä mielessä desentralisoituminen. Toimijan täytyy hakea haluamansa taloudellinen ja muu hyöty aikaisempaa laajemmalta alueelta sekä alueellisesti, sosiaalisesti että kulttuurisesti. Tähän saatetaan tarvita oman toiminnan ulkoistamista uusien markkinoiden ja halvan työvoiman toivossa. Tämä globalisaatiolle tyypillinen keskittymisen ja ulottuvuuden yhdistelmä on yksi syy siihen kohdistuneeseen vastustukseen: muutamien keskusten katsotaan haravoivan laajalta alueelta itselleen hyödyn ja siten lisäävän eriarvoisuutta. Tässä ajatusmallissa globalisaatio nähdään universaalisena kapitalismina, joka rakentaa uudenlaista taloudellista, poliittista ja kulttuurista imperiumia (Wood 2003). Sen kannattajat torjuvat usean tutkijan esittämän väitteen, että kapitalismi on pohjimmiltaan kansallinen ilmiö, koska sillä on jokaisessa maassa omat erityispiirteensä, jotka universaalit markkinat vain osaksi määrittävät. Koveneva kansainvälinen kilpailu johtuu siitä, että valtio ei ole enää perustamassa tai suojelemassa omia yrityksiään, vaan ne joutuvat kukin omalla segmentillään menestymään maailmanlaajuisessa tai alueellisessa kilpailussa Euroopan unionissa. Kilpailu merkitsee yhdeltä kannalta hintakilpailua, koska varsinkin standardisoiduissa tuotteissa, kuten komponenttituotannossa, on vain yksi maailmanmarkkinahinta. Kilpailun vuoksi komponentteja käyttävät suuryritykset pyrkivät painamaan hintoja alas, mikä puristaa alihankkijat entistä ahtaampaan asemaan. Tällöin niiden alueiden, kuten itäisen Suomen, joissa on paljon alihankintaa, suhteellinen taloudellinen asema heikkenee. 10
11 Osaksi näistä syistä koveneva kansainvälinen kilpailu vaikuttaa myös siihen, että inflaatio ei pääse hevillä vauhtiin. Pikemminkin globalisaation ongelmana on deflaatio eli laskevat hinnat, mikä aiheuttaa tietenkin riskitilanteita yrityksille sekä työpaikkojen ja verotulojen supistumisen kautta myös julkiselle vallalle. Tämä deflaation ongelma on nähty konkreettisesti muun muassa liikatuotannosta ja rakennemuutoksesta kärsineessä paperiteollisuudessa ja yksittäisistä alueista Japanissa ja Hongkongissa. Talouden segmentoituminen merkitsee sitä, että taloudellinen toiminta ei järjestäydy enää valtioiden tai muiden hallinnollisten rajojen mukaan, vaan useimmilla sektoreilla se tapahtuu yli näiden rajojen. Tämän seurauksena syntyy maailmanlaajuisia tuotannollisia sektoreita, joilla ei ole välttämättä paljon tekemistä keskenään. Paperiteollisuus toki kytkeytyy energiateollisuuteen ja autoteollisuus terästeollisuuteen, mutta paperi- ja autoteollisuudella ei ole enää paljoakaan tekemistä keskenään. Avoimessa maailmantaloudessa kansantalous ei ole välttämättä enää sen taloudellinenkaan perusyksikkö. Segmentoituminen merkitsee paitsi eri teollisuudenalojen välisten siteiden löystymistä ja sektorin sisäisen ristikkäiskaupan kasvua, niin myös yksittäisten paikkakuntien altistumista uudella tavalla kansainväliselle kilpailulle. Tämä tosiseikka tiedetään hyvin Kemijärvellä (Salcomp), Ylöjärvellä (Perlos), Kuusankoskella (UPM) ja Hollolassa (Foxconn). Se tullaan tietämään myös niillä paikkakunnilla, joilla paperitehtaita hyvin todennäköisesti lopetetaan seuraavan vuoden aikana. Toisaalta kansainvälisillä markkinoilla toimivan yrityksen tuotantolaitoksen lakkauttamisen ei tarvitse merkitä katastrofia, paitsi ehkä yhteisöverotuotoissa, jotka ovat maailmanmarkkinoiden lahja kunnille. Mainituilla tuotantolaitosten lakkauttamisia kokeneilla paikkakunnilla päätökset vaikuttivat yllättävän vähän asuntojen hintoihin ja myös uusia työpaikkoja alkoi löytyä kun pahin henkinen lama meni ohitse (Vähäsarja 2006). Globalisaatio ja aluekehitys Kaiken kaikkiaan globalisaatio muokkaa voimakkaasti aluerakennetta. Se rikkoo perinteisiä hallinnollisia rajoja ja etupiirejä ja muokkaa markkinavoimien avulla uusia aluekokonaisuuksia. Nämä kokonaisuudet saattavat sijaita yhden valtion sisällä tai muodostaa rajat ylittäviä alueita. Edellisestä toimii esimerkkinä Nokian vaikutus Suomen aluerakenteeseen pääkaupunkiseudun lisäksi erityisesti Tampereella, Jyväskylässä, Oulussa ja tietysti Salossa. Yhä useammin funktionaaliset taloudelliset alueet ylittävät valtioiden rajat, ja muodostuu transnationaalisia alueita, kuten terästeollisuuteen nojaava ns. Perämeren kaari (Väyrynen 2003). Tällaisista alueista yksi tyyppiryhmä on eri valtioissa sijaitsevat kaupunkiparit, joista usein mainitaan Malmön ja Kööpenhaminan akseliin perustuva Juutinrauman talousalue tai San Diegon ja Tijuanan tai El Pason ja Ciudad Juarezin aluekokonaisuudet Yhdysvaltojen ja Meksikon rajalla. Suomalaisesta näkökulmasta tällaisia parikaupunkeja ovat Helsinki ja Tallinna, Tornio ja Haaparanta sekä Imatra ja Sve- 11
12 togorsk (Heliste, Kosonen & Loikkanen 2004). Näiden parien yhteistyön vahvistuminen edellyttää kuitenkin, että taustalla täytyy olla riittävän vahvat taloudelliset järkisyyt. Talouden globalisaatio ja integraatio on kiistatta vaikuttanut Suomen aluerakenteeseen ainakin kahdella tavalla. Ensiksi pitkään jatkunut alueiden hyvinvoinnin konvergoituminen on pysähtynyt 1990-luvulla ja kääntynyt kohti lisääntyvää eriarvoisuutta. Luonnollisesti vuosikymmenen alun lamalla oli tähän kehitykseen vaikutusta, erityisesti köyhemmät seutukunnat kärsivät. Talouden kansainvälistymiseen epäilemättä liittyy myös useimpien alueiden erikoistuminen eri tuotannonaloille. Toisin sanoen alueiden taloudellinen monipuolisuus on supistunut ja ne ovat keskittyneet omille vahvoille aloilleen (Tanninen & Tiainen 2005; Kangasharju, Pekkala & Vaittinen 2005: ; osittain erilaisista tuloksista ks. Kiander, Kröger & Romppanen 2006: ). Poikkeuksia toki on, kuten Pirkanmaa, jossa voimakas tuotekehitys on edistänyt teollisuuden kasvua. Vaikka metalliteollisuus ja koneenrakennus ovat Pirkanmaalla keskeisessä asemassa, niin sieltä löytyy vahvuuksia muillakin aloilla. Metalliteollisuuden osuus maakunnan viennistä on 53 prosenttia ja se työllistää henkeä (Happonen 2006). Lisääntyvän alueellisen erikoistumisen ja eriarvoisuuden seuraus on, että tietyt alueet nousevat muita vahvempaan asemaan ja toisten asema taas heikkenee. Muutoksen suunnan ratkaisee pitkälle se, kuinka vahva osaamispohja alueella on ja kuinka hyvin se pystyy hyötymään integroitumisesta maailmanmarkkinoihin. Ongelmista voidaan kuitenkin selviytyä. Vuosia koskeva empiirinen selvitys osoittaa, että BTV (bkt, työllisyys, väestö)-indikaattorilla mitattuna Oulu on tehnyt huiman loikan putoamissarjasta kärkipaikoille. Olennaista paranemista on tapahtunut myös Tampereen ja Turun seutukunnan kohdalla, mikä viittaa elinkeino- ja innovaatiopolitiikan onnistumiseen (Niemi 2006). Suomessa on vain yksi todellinen kansainvälisen tason teknologian ja osaamisen keskittymä ja se sijaitsee pääkaupunkiseudulla. Vuotta 2005 koskevassa vertailussa alueiden osaamiskilpailuindeksin maailman 20 vahvimman alueen joukossa sijaitsevat kaikki kahta lukuun ottamatta Yhdysvalloissa. Poikkeuksena ovat Tukholma (8. sija) ja Helsinki/Uusimaa (20. sija). Yhdysvaltojen innovaatiojärjestelmä on myös alueellisesti kaikkein desentralisoitunein (Huggins, Izushi & Davies 2005). Tällaisiin indekseihin voi ja pitääkin suhtautua varauksella, mutta ainakin yhden osaan totuudesta ne kertovat: Eurooppa ei ole kansainvälisesti enää vahva osaamiskeskittymä, eikä Aasia ole vielä sellaiseksi kehittynyt, vaikka onkin hyvää vauhtia nousussa. Mitattuina patenteilla tai tieteellisillä sitaateilla maailmassa on kaksi innovaatiokeskusta Yhdysvaltojen länsi- ja itärannikko joiden jälkeen tulee Länsi-Eurooppa ja pienenä piikkinä Itä-Aasia (Florida 2005). Pääkaupunkiseudun vahva kansainvälinen asema ei tietysti merkitse sitä, etteikö Suomessa olisi osaamista myös muualla maassa. Maailman 500 parhaan yliopiston joukkoon kuuluvia tutkimuksen ja opetuksen ahjoja sijaitsee neljällä paikkakunnalla. Suomalaisista suuryrityksistä erityisesti Nokia on vaikuttanut merkittävästi alueelliseen innovaatiokapasiteettiin pääkaupunkiseudun ohella erityisesti Oulussa, 12
13 Tampereella, Salossa ja Jyväskylässä ja siten suomalaiseen aluepolitiikkaan. Myös muut suomalaiset tai kansainväliset suuryritykset ennen kaikkea paperi- ja metalliteollisuudessa ovat vahvistaneet paikallisia osaamisklustereita esimerkiksi Vaasassa, Lappeenrannassa ja Jyväskylässä. Nokian paikallinen vaikutus perustuu kuten Tamperetta koskeva tapaustutkimus osoittaa sen luomaan kansalliseen ja kansainväliseen verkostotalouteen, eikä pelkästään sen alueelle tuomaan pääomaan ja työvoimaan, vaikka kuinka osaavaan. Julkisissa ja yksityisissä innovaatioverkoissa on pääomaa, jota tulee menestyksekkäässä aluestrategiassa kyetä hyödyntämään (Ainamo 2005; ks. myös Kostiainen 2006). Yliopistojen ja korkeakoulujen alueellinen merkitys Yksi selkeä seikka suomalaisessa aluepolitiikassa nousee esille: voimakasta ja monipuolista aluekeskusta ei nykymaailmassa ole mahdollista luoda ilman alueella sijaitsevaa yliopistoa. Viime aikoina on perustellusti puhuttu korkeakoulujen rakenteellisen kehittämisen tarpeesta, mikä merkitsee yliopistojen välistä erikoistumista ja työnjakoa sekä niiden ja ammattikorkeakoulujen välistä uudenlaista yhteistyösuhdetta. Koveneva tieteellinen kilpailu, pienenevät ikäluokat ja elinkeinoelämän tarpeet ajavat kehitystä kohti rakenteellista ja alueellista rationalisointia. Epäilemättä tulemme näkemään myös ammattikorkeakoulujen paikallisten yksiköiden lakkauttamisia kuten on jo tapahtunut esimerkiksi Satakunnassa, koska nykyisistä yksiköistä monet ovat liian pieniä ja päällekkäisiä lähekkäisten yksikköjen kanssa. Tämän trendin toteaminen ei merkitse ammattikorkeakoulujen merkityksen väheksymistä. Päinvastoin niillä tulee olemaan merkitystä koulutuksen lisäksi uusien ilmiöiden tutkimisessa ja kehittämisessä alueilla (esim. palveluyrittämisessä ja matkailussa), joilla ei Suomessa ole varsinaista tieteellistä perinnettä ja jotka eivät tarvitse kallista infrastruktuuria. Rakenteellisessa kehittämisessä on kuitenkin syytä muistaa, että yliopistoilla ja korkeakouluilla on erittäin vahvaa alueellista merkitystä. Voimme vain kuvitella, millaisia paikkakuntia olisivat vaikkapa Joensuu, Kuopio ja Rovaniemi, ellei niihin olisi perustettu 1970-luvulla nykyisin toimivia yliopistoja. Ne olisivat epäilemättä taloudellista kituliaampia ja kulttuurisesti köyhempiä keskuksia, joilla ei olisi myöskään nykyistä taloudellista ja demografista vetovoimaa. Alueelliset yliopistot ja osaamiskeskittymät säteilevätkin voimakkaasti lähiympäristöön. Osaamiseen perustuva taloudellinen menestyminen saattaa kasvattaa enemmän ympäristökuntia kuin kaupunkia itseään: syntyy kokonaisen seudun kattava osaamiskeskus, kuten voimme havaita vaikkapa Oulussa ja Tampereella (Pirkanmaa on Suomen muuttovoittoisin maakunta). Viimeisen kymmenen vuoden aikana vain 18 kuntaa on voittanut yhtäjaksoisesti maan sisäisessä muuttoliikkeessä. Yhä useammin nämä muuttoliikkeen kohteet ovat olleet kehyskuntia, jotka ovat voittaneet suhteellisesti enemmän kuin keskuskunnat (Rapo 2006). Toisaalta monet esimerkit viittaavat siihen, että isot keskuskunnat vetävät väestöä voittavia ja työpaikkoja luovia kehyskuntia mukaansa kuntauudistukseen (Vainio 2006). 13
14 Eri paikkakunnilla on tietysti havaittu yliopistojen ja korkeakoulujen merkitys. Niiden perustamisessa paikallisilla poliittisilla voimilla on ollut keskeinen sija ja erityisesti ammattikorkeakouluilla on jo hallinnollisen rakenteensa vuoksi paikka poliittisten päättäjien sydämissä ja lompakossa. Tämä näkyy voimakkaana taloudellisena sitoutumisena yliopistojen, yliopistokeskusten ja ammattikorkeakoulujen kehittämiseen. Äskettäin valmistunut selvitys osoittaa, että maamme yliopistoissa on kaikkiaan 189 lahjoitusprofessuuria, joista päätoimipisteessä 135 ja sivutoimipisteessä loput 54. Yritysrahaa on mukana kaikkiaan 51 lahjoitusprofessuurissa (Vilhula, Kosonen & Sotarauta 2006). Voimakas paikallinen tuki on tehnyt mahdolliseksi alueellisten korkeakoulujen kehittämisen, mutta toisaalta saattanut vaikeuttaa niiden rakenteellista kehittämistä valtakunnan mitassa. Eri ministeriöiden, rahoittajaorganisaatioiden ja yliopistojen rahoitus keskittyy voimakkaasti. Tämä koskee julkista, mutta vielä enemmän yksityistä rahoitusta. Kaikesta tutkimus- ja kehitystoiminnan rahoituksessa kasautuu 42 prosenttia pääkaupunkiseudulle, joka merkitsee 1800 euroa jokaista asukasta kohden. Tampereen seudun osuus on 15 ja Oulun 13 prosenttia, mutta henkeä kohti lasketut tutkimusja kehitysmenot niissä ovat vielä korkeammat eli vastaavasti 2500 ja 3300 euroa (vain Salo pääsee samaan luokkaan 3000 eurolla). Julkisen ja yksityisen tutkimusrahoituksen suhteessa on alueittain erittäin suuria eroja. Kun Salossa (Nokia) ja Porvoossa (Neste Oil) yritysten osuus on 100 prosenttia, niin jakautuman toisessa päässä yritysten osuus on alhaisimmillaan Rovaniemellä ja Joensuussa 21 sekä Kuopiossa 29 prosenttia. Niiden tutkimustoiminta lepää leimallisesti yliopistojen ja muun julkisen rahoituksen varassa (Ylä-Anttila & Hernesniemi 2006). Julkinen tutkimusrahoitus keskittyy absoluuttisesti laskien varsinkin pääkaupunkiseudulle, mutta sen suhteellinen osuus saattaa muualla Suomessa olla huomattavasti korkeampi. Itse asiassa pääkaupunkiseudulla vallitsee sangen hyvä tasapaino yksityisen ja julkisen välillä: kun koko maassa yritysten osuus kaikesta tutkimus- ja kehitystoiminnasta on 70 prosenttia, niin Helsingin seudulla se on 67 prosenttia. Tämäkin osoittaa sen, että pääkaupunkiseutu on sekä eurooppalaisessa että kansallisessa mitassa monipuolinen tietointensiivisen kasvun moottori. Helsingin seudun onnistumisesta hyötyy koko maa tai ainakin koko pääkaupunkiseutu vai onko näin? Myönteiseen vastaukseen viittaa ainakin Helsingin seudun innovaatiostrategian otsikko Yhdessä huipulle (2006), joka on valmistettu Culminatumin johdolla. Onko tämä otsikko oikeutettu? Kielteistä vastausta voisi perustella sillä, että 1990-luvun alun lamasta lähtien Helsinki ja Uusimaa ovat selvinneet muuta Suomea paremmin. Talouden globalisaatio, pääoma- ja hyödykevirtojen voimistuminen ja kaikenpuolisen liikkuvuuden kasvu on suosinut pääkaupunkiseutua, johon on sijoittunut huomattava osa kaikkein vaativimmasta asiantuntemuksesta. Tutkimus osoittaa, että kokonaistuottavuuden kasvu on ollut ripeintä pääkaupunkiseudulla, josta osaamisvaltaiset vyöhykkeet haarautuvat yhtäältä radanvartta Tampereen suuntaan sekä toisaalta Lahden kautta Jyväskylän suuntaan. Vaasan ja Oulun seudut ovat myös innovaatiokeskeisiä, kun taas itäisessä Suomessa on tutkimus- ja kehitystoi- 14
15 minnan lisäksi sangen paljon alihankintaa. Tässäkin näkyy meneillään oleva alueellinen erikoistuminen (Piekkola 2006). Toisaalta työllisyyden kasvu on ollut ainakin yhtä voimakasta muualla maassa kuin Uudellamaalla. Lisäksi työllisyys notkahti laman aikana Uudellamaalla vähemmän kuin koko maassa, mutta on lisääntynyt sen jälkeen hitaammin. Työllisyys muualla maassa on kasvanut hyvin, tosin sangen korkeista työttömyysluvuista (Ylä- Anttila & Hernesniemi 2006: 37). Kuinka tämä paradoksi on ratkaistavissa: ehkä yksinkertaisesti toteamalla, että pääkaupunkiseutu luo intensiivistä kasvua, jopa uusia yrityksiä, tuottamatta välttämättä uusia työpaikkoja. Ratkaisevaa on tietysti palvelualan työpaikkojen kasvu, joka keskittyy pk-yrityksiin. Kun väestön keskittyminen maassa jatkuu, niin oletettavasti myös palvelualan työpaikkoja alkaa syntyä enemmän kaupunkikeskuksiin ja erityisesti pääkaupunkiseudulle, missä tosin asuntojen ja yleensä elinkustannusten kalleus asettaa tälle kehitykselle omat esteensä. Yliopistoja, ammattikorkeakouluja ja niiden toimipisteitä ei riitä kaikkialle. Pitemmän päälle maa tuskin voi pitää julkisilla varoilla yllä yli 400 lukion järjestelmää, joista pienimmässä on 17 oppilasta. Nykyistä järjestelmää voidaan tietysti perusteella alueellisen tasavertaisuuden periaatteella, mutta toisaalta on vaikea kuvitella, että näin hajanainen järjestelmä voisi taata tasa-arvoisen laadun ja oppimisen edellytykset koko maassa. Kun koulujärjestelmä on lopulta koko yhteiskunnan ja sen innovaatioiden perusta, niin lukiojärjestelmän rakenteellisessa kehittämisessä on oltava erityisen tarkkoja. Aluepolitiikka tarjoaa yhden, mutta vain yhden näkökulman tähän työhön ja korkean laadun vaatimus on koko ajan pidettävä mielessä. Kaikki vaihtoehdot harkintaan Pyrittäessä luomaan paikallisia työpaikkoja kelvollinen ratkaisu voi joissakin tapauksissa olla puhelinpalveluja tai -myyntiä harjoittava keskus, vaikka sitä pidetäänkin helposti periferialle tyypillisenä toisarvoisena toimintana. Se tuottaa kuitenkin työpaikkoja, jotka eivät muun muassa ole kielisyistä siirrettävissä kehitysmaihin. Kansainvälisesti on nähtävissä kehityssuunta, jossa teollisuusmaihin on palaamassa tuotannollista toimintaa, joka muutama vuosi sitten siirrettiin Kiinaan tai Intiaan. Tietysti alhaisten työvoimakustannusten tarjoama etu näissä maissa houkuttelee työvoimaintensiivistä tuotantoa, mutta on myös paljon sellaista erityisosaamista vaativaa lyhyen sarjojen tuotantoa, joka saattaa hyvinkin kannattaa Suomessa ja muissa teollisuusmaissa. Tällaisten saumamahdollisuuksien etsimiseen ja hyödyntämiseen kannattaa panostaa. Yleensäkin vastattaessa globalisaation aiheuttamiin paineisiin on tärkeää, että kaikki vaihtoehdot otetaan harkintaan, eikä hylätä joitakin niistä meille sopimattomina. Suomi ei ole köyhä, eikä sen tarvitse olla nöyrä, mutta joustavuus ja ennakkoluulottomuus voittavat aina ylimielisyyden. Tämä pätee erityisesti avoimessa, kilpailevassa maailmantaloudessa. Joustavuuden lisäksi tarvitaan eri osapuolten 15
16 välistä luottamusta, joka helpottaa yhteistyötä ja vähentää siitä aiheutuvia kustannuksia. Luottamus on kilpailevassa maailmassa (sosiaalista) pääomaa. Kirjoittaja on Suomen Akatemian pääjohtaja. Hän on käsitellyt globalisaatiota useissa julkaisuissa ja tieteellisisä artikkeleissa Hän on työskennellyt professorina Suomessa ja Yhdysvalloissa. Ennen nimitystään Suomen Akatemian pääjohtajaksi hän johti Helsingin yliopiston tutkijakollegiumia. Hänen pääasiallisia tutkimuskohteitaan ovat kansainvälisten suhteiden teoria ja historia, kansainvälinen taloustiede sekä rauhan- ja konfl iktintutkimus. Lähteet Ainamo, Antti, 2005, Nokia Corporation and the New Economy in Tampere, teoksessa Antti Kasvio & Ari-Veikko Anttiroiko (toim.), e-city. Analysing Efforts to Generate Local Dynamism in the City of Tampere. Tampere: Tampere University Press. Brenner, Neil, 2004, New State Spaces. Urban Governance and the Rescaling of Statehood. Oxford: Oxford University Press. Florida, Richard, 2005, The World is Spiky. Atlantic Monthly, August, ss Happonen, Kari, 2006, Tuotekehitys pitää Pirkanmaan teollisuuden nousukiidossa. Aamulehti 26.9., s. A11. Heliste, Piia, Riitta Kosonen & Karoliina Loikkanen, 2004, Kaksoiskaupunkeja vai kaupunkipareja? Tapaustutkimukset Helsinki-Tallinna, Tornio-Haaparanta, Imatra-Svetogorsk. Helsingin kauppakorkeakoulun julkaisuja B-57. Helsinki. Huggins, Robert, Hiro Izushi & Will Davies, 2005, World Knowledge Competitiveness Index. New York: Robert Huggins Associates. Kangasharju, Aki, Sari Pekkala & Risto Vaittinen, 2005, Suomen EU-jäsenyyden vaikutuksista ulkomaankauppaan sekä tuotanto- ja aluerakenteeseen, teoksessa Jaakko Kiander & Antti Romppanen (toim.), Suomi 10 vuotta Euroopan unionissa. Taloudelliset vaikutukset. VATT-julkaisuja 42. Valtion taloudellinen tutkimuskeskus. Helsinki, ss Kiander, Jaakko, Outi Kröger & Antti Romppanen, 2006, Finnish Economy. Structural Indicators. Helsinki: Government Institute for Economic Research. Knox, Paul L. & Peter J. Taylor (toim.), 1995, World Cities in a World-System. Cambridge: Cambridge University Press. Kostiainen, Juha, 2006, Innovatiiviset miljööt kaupunkipolitiikan työkaluiksi. Kvartti no. 2, ss Lustgarten, Abrahm, 2006, Global 500. Fortune 24.7., ss Niemi, Erkki, 2006, Menestyjät ja menettäjät vaihtavat paikkaa. Tieto & trendit, no. 8 (elokuu), ss Piekkola, Hannu, 2006, Knowledge and Innovation Subsidies as Engines for Growth. The Competitiveness of Finnish Regions. Helsinki: The Research Institute of the Finnish Economy. 16
17 Rapo, Markus, 2006, Väestö suuntaa kehyskuntiin. Tieto & trendi, no. 8 (elokuu), ss Saul, Ralston John, 2005, The Collapse of Globalism and the Reinvention of the World. London: Atlantic Books. Savitch, H.V. & Paul Kantor, 2002, Cities in the International Marketplace. The Political Economy of Urban Development in North America and Western Europe. Princeton, NJ: Princeton University Press. Sassen, Saskia, 2001, The Global City: New York, London, Tokyo. Princeton, NJ: Princeton University Press (alunperin ilmestynyt 1991). Sassen, Saskia (toim.), 2002, Global Networks, Linked Cities. New York: Routledge. Sellers, Jeffrey M., 2002, Governing from Below. Urban Regions and the Global Economy. Cambridge: Cambridge University Press. Tanninen, Hannu & Timo Tiainen, 2005, Alueiden erikoistuminen Suomessa. Kansantaloudellinen aikakauskirja, vol. 101, no. 3, ss Vainio, Riitta, 2006, Isot kaupungit vetävät naapurinsa kuntauudistukseen. Helsingin Sanomat 26.8., s. A5. Vilhula, A, K-J Kosonen & M. Sotarauta, 2006, Yliopistot ja osaamiskeskusohjelmat alueellisessa kehittämisessä. Tampereen yliopisto. Alueellisen kehittämisen tutkimusyksikkö. Sente-julkaisuja no. 21. Vähäsarja, Irina, 2006, Tehtaiden lakkautus vaikutti pelättyä vähemmän. Helsingin Sanomat 14.9., s.a4. Väyrynen, Raimo, 2003, Regionalism: Old and New. International Studies Review, vol. 36, no. 4, ss Wood, Ellen Meiksin, 2003, Empire of Capital. London: Verso. Ylä-Anttila, Pekka & Hannu Hernesniemi, 2006, Helsingin seudun ja Uudenmaan aluetalous selittävätkö klusterit ja erikoistuminen nopeaa kasvua. Kvartti no. 2, ss
18 Heikki Eskelinen Aluekehityksen strategiat ja aluerakenteen muutoksen reunaehdot Johdanto Suomi luetaan yleisesti globalisaation menestyksellisiin sopeutujiin ja voittajiin. Tämä tulkinta juontaa juurensa kotimaisista analyyseista ja arvioista, ja se on saanut nyttemmin laajalti huomiota myös kansainvälisesti. Menestystarina kerrotaan tietysti monina variaatioina, mutta niillä on paljon yhteistä. Keskeisiä teemoja ovat ripeä elpyminen 1990-luvun lamasta, johdonmukainen ja erikoistumista painottava suuntautuminen tietoyhteiskunnan rakentamiseen, Nokiavetoisen klusterin kasvu ja kurinalainen talouspolitiikka. Myös 15-vuotiaiden koululaisten menestyminen uuden sukupolven taitoja ja valmiuksia mittaavissa Pisa-vertailuissa saa usein huomiota tässä yhteydessä. Aluerakenne ja aluekehitys eivät ole keskeisesti esillä globalisaation haasteita ja kokemuksia kartoittavassa kotimaisessa tutkimuskirjallisuudessa. Yleensä tämä maa jäsennetään yhtenä institutionaalisena kehyksenä ja johdonmukaista kansallista strategiaa toteuttavana kokonaisuutena, jossa tai josta käsin toimivat yritykset ovat sopeutuneet aktiivisesti globalisaation haasteisiin ja samalla uudistaneet tuotantorakennetta. Sen sijaan syrjäinen sijainti nostetaan usein esille. Esimerkiksi Maailmanpankin, KTM:n, Finpro:n ja ETLA:n yhteistyönä julkaistussa kokoomateoksessa Suomen tapauksen keskeisiin johtopäätöksiin ja opetuksiin luetaan se, että...knowledge economies can be successfully built in a small and rather peripheral country (eli tietoon perustuvan talouden menestyksellinen rakentaminen on mahdollista pienessä ja perifeerisessä maassa ) (Dahlman et al. 2006, 4). Pohdin seuraavassa Suomen aluerakenteen muutoksia ja aluekehityksen piirteitä ja näkymiä globalisaation olosuhteissa. Tämä lähtökohta sisältää oletuksen, että Suomi toimii tulevaisuudessakin avoimessa ja paljolti yritysvetoisessa kansainvälisessä toimintaympäristössä. Keskinäisriippuvuudet kasvavat talouden, tekniikan, politiikan ja kulttuurin kentillä siten, että nämä muutokset luovat omia toimintalakejaan, joihin vaikuttaminen on vain rajoiteltuilta osin mahdollista. Euroopan integraatiolla on tässä kaksijakoinen rooli. Integraatioryhmittymä luo osaltaan globalisaation edellytyksiä, mutta myös tarjoaa jäsenvaltioille mahdollisuuksia yhteisten strategioiden ja säätelykeinojen kehittelyyn. 18
19 Hitaat ja nopeat prosessit Alue- ja yhdyskuntarakenteen muutokset etenevät suhteellisen hitaasti. Infrastruktuurin muodostamien toimintapuitteiden rakentaminen vie väistämättä oman aikansa, mikä jarruttaa muutoksia. Tämä vahvistaa alueiden ja yhdyskuntien kehityksen polkuriippuvuutta: kehityshistoria asettaa reunaehtoja tulevalle kehitysuralle. Tämä vaikutus on nähtävissä Kiinassakin, vaikka sieltä raportoidaan ennätysnopeista jättimäisistä rakennusprojekteista. Vastaavasti yhdyskunta ei yleensä katoa kartalta, vaikka sen olemassaolon peruste häviäisi. Outokummun kaupungin keskustaajama, jonka asukasluku on nykyisin runsaat 5 000, käy esimerkiksi. Se syntyi ja kasvoi kaivoksen varassa, mutta ei muuttunut aavekaupungiksi, kun kaivos suljettiin 1980-luvulla. Monet taloudellis-tekniset ja organisatoriset muutosprosessit ovat infrastruktuurin muutoksiin verrattuina suhteellisen nopeita. Uusia tuotannonaloja syntyy teknisten ja muiden innovaatioiden seurauksena, entisten työvoimatarpeet saattavat muuttua nopeasti, yritysten konkurssit ja järjestelyt levittävät äkillisesti luovaa tai lannistavaa tuhoa. Esimerkiksi Suomessa 1990-luvun alkuvuosien suuren laman kääntyminen tietoliikennealan ekspansioksi lisäsi nopeasti joidenkin toimialojen työvoiman kysyntää. Samalla sen laadulliset vaatimukset muuttuivat siten, että entistä harvemmat paikkakunnat näyttävät kelvanneen uusien toimialojen yritysten sijaintipaikoiksi. Yleisesti yhdyskuntarakenteen ja yhteysverkostojen muodostaman infrastruktuurin ja sen muodostamissa puitteissa harjoitettavien taloudellisten ja muiden toimintojen eritahtiset muutosprosessit sopeutuvat toisiinsa molemmista suunnista. Kun infrastruktuurin kysyntä laskee, sen hinta alenee, ja näin markkinat pyrkivät pitämään pääomakantaa käytössä. Entiselle kyläkoululle asettuu pienyritys tai elämäntavan kokeilija. Toisaalla talouden uusien toimintojen tarpeisiin rakennetaan niiden tarvitsemia toimitiloja, asuntoja ja yhteysverkkoja. Upouusi lasiseinäinen talo viestii tiedepuiston tai teknologiayrityksen suuntautumisesta tulevaisuuteen. Äkkikäänteet ja epävarmuus ovat globalisaatiota koskevan keskustelun keskeisiä teemoja. Ne ovat yksittäisen ihmisen perspektiivistä kiistämättömän merkittäviä. Alue- ja yhdyskuntarakenteen muutokset ovat kuitenkin paljon hidasliikkeisempiä kuin yritysten ja ihmisten elämän käänteet. Vaikka julkisessa keskustelussa on tavallista puhua alueiden ja kuntien tyhjenemisestä, tätä odottelevan aika käy pitkäksi. Pienissä yhdyskunnissa ja myös useimmilla harvaan asutuilla alueilla asuu ihmisiä myös tulevaisuudessa. Jos tämä nähdään ongelmana, sen kanssa on parasta opetella elämään. Talous- ja yhteiskuntakehityksen hitaiden ja nopeiden prosessien vertailun keskeisin johtopäätös on se, että perusrakenteeltaan moneen käyttöön joustavasti soveltuvien alueiden ja paikkakuntien voidaan olettaa menestyvän parhaiten pitkällä aikavälillä. Ne voivat tarjota toimintapuitteita hyvin erilaisille toiminnoille. Yhdyskunnan koko on tästä perspektiivistä tärkeä tekijä. Kun paikkakunta on riittävän suuri, siellä voidaan tarttua talous- ja teknologiakehityksen tarjoamiin uusiin 19
20 mahdollisuuksiin. Työmarkkinoilla on tarjolla monipuolisesti erilaisia ammattilaisia, toimitiloja ja asuntoja on valmiina, ja liikenneyhteydet tai ainakin niiden parantamisen perusteeksi tarvittava kysyntä on olemassa. Suomessa pääkaupunkiseudun pitkän aikavälin kehityskuva on tästä selkeä osoitus. Pietari lähinaapurissa on puolestaan globaalisti erottuva esimerkki siitä, miten suurkaupunki voi löytää paikkansa vaikka kulloisenkin maailmanajan sen kehitykselle asettamat ehdot muuttuvat perin pohjin. Mitä sitten edellä luonnehditusta lähtökohdasta voidaan sanoa globalisaatiosta? Onko siinä kyseessä käänteentekevä muutos, joka muuttaa ratkaisevasti Suomen alue- ja yhdyskuntarakenteen kehityksen ehtoja ja muovaa tämän maan sisäisen rakenteen aivan uuteen uskoon? Jos vastaus on valittava kahdesta sanasta, perusteltu valinta on aivan ilmeisesti ei. Vaikka globalisaatio on merkittävä vaikutustekijä alue- ja yhdyskuntarakenteen muutoksen kannalta, se ei merkitse äkillistä käännettä. Pikemminkin se vauhdittaa kauan käynnissä ollutta kehityskulkua, jonka päälinja on varsin vakaa. Suomen väestö on keskittymässä alueellisesti siten, että erityisesti pääkaupunkiseudun osuus on jatkuvasti kasvusuunnassa. Tämän metropolisoitumisen ja urbanisoitumisen vastapainoksi varsinaisten maaseutualueiden ja useimpien pienten kaupunkien asukasluku supistuu. Aluerakenteen muutoksen päälinjoihin kuuluu lisäksi se, että erityisesti suurimmat taajama-alueet ovat laajentumassa ympäröiville maaseutualueille ja osavuotinen kakkosasuminen on sekä haja-asutuksena että lomakeskusten ryväksinä kasvusuunnassa eri puolilla maata. Se, jatkuuko Suomen menestystarina globalisaatiossa, heijastuu tietysti alue- ja yhdyskuntarakenteeseen. Mikäli tämä maa sopeutuu jatkossakin joustavasti maailmantalouden käänteisiin, on perusteltua olettaa, että väestön kokonaismäärä säilyy vähintäänkin nykyisellään nähtävissä olevassa tulevaisuudessa. Tällöin maahanmuuttajat kompensoivat luonnollisen väestönkasvun tyrehtymisen. Ratkaiseva kysymys on tällöin se, millä perusteilla yritykset ja ihmiset valitsevat sijaintipaikkojaan. Sekä kansantalouden tuotantorakenteen muutos että ainakin näiltä näkymin myös nuorison asumismieltymykset näyttävät suosivan suurimpia ja monipuolisempia kaupunkiseutuja. Aluekehityksen dynamiikka Aluekehitystä koskevassa tieteellisessä ja poliittisessa keskustelussa on kaksi pääkysymystä. Ensimmäinen näistä koskee muutosta: miten toiminnat kehittyvät eri alueilla tai yhdyskunnissa (koko maan tai vaikkapa EU:n) keskiarvoihin verrattuina? Tavallisimmin tarkastellaan eri alueiden talouskasvun eroja, mitkä heijastuvat ajan myötä toimintojen alueelliseen jakaumaan sekä alue- ja yhdyskuntarakenteeseen. Toinen pääkysymys koskee alueiden rakennepiirteiden vertailua poikkileikkaustilanteissa: ovatko sosio-ekonomisten indikaattorien, vaikkapa keskimääräisen tulotason erot maakunnittain, pienenemässä vai suurenemassa? Edellä mainitut kaksi kysymystä on syytä pitää erillään siitä syystä, että esi- 20